**Народно читалище „Михаил Шолохов- 1958“, с. Казашко, общ. Варна**

**ул. „Казашка” №12, e\_mail: m.sholohov19587@abv.bg**

**Отчет за извършени дейности през 2022г.**

**на НЧ „Михаил Шолохов- 1958г.“-**

**с. Казашко, общ. Варна**

**Приет на Общо отчетно- изборно събрание от 20.02.2023г.**

През изминалата 2022г. читалището изпълни всички дейности, които бяха заложени. Всичко това беше извършено със съвместната работа на настоятелството, секретаря, проверителната комисия и членовете на читалището.

НЧ „Михаил Шолохов- 1958г.“ е организация с нестопанска цел, която е единствена по рода си на територията на България, защото за разлика от всички други читалища **ние съхраняваме един по- различен фолклор- казашкия.**

Неизменна част от читалището са **библиотечната и любителската дейност**. Множество таланти намират своето поле за изява в нашето читалище и въпреки че село Казашко има едва 400 жители, тук се развива богата културна дейност. Сцената на НЧ „Михаил Шолохов- 1958г.“ посреща не само родни, но и чуждестранни гости от Украйна, Румъния, Молдова, Грузия и др.

Тази година читалището стана **домакин на актьорите от театър „Арлекин“ по проект на НФК „Преоткрий ме“-** едногодишен грант, като зарадваха публиката със социално ангажираната пиеса „Рикошетът на Морфей“.

В читалището се появи и талантлив учител по пиано- Людмила Фердова, която учи децата на песни и музика. Те представиха малка програма пред Дядо Коледа.

Отчет на културните мероприятия за 2022г.:

1. Посрещане на **Нова Година по стар стил на** 14.01.2022 г., което е традиция, продължена от потомците на кубанските и донски казаци, които са основатели и първи заселници. Обичаят „сурвакане“, е наричане за здраве, плодородие и изобилие през цялата година. Съчетава се с хвърляне на зърна пшеница, царевица, ечемик и др. в двора на стопаните.
2. **Бабинден - 21 януари** 2021 г.- по традиция жените и бабите се събраха в малката зала, пееха български и казашки песни, танцуваха, бяхме организирали забавни игри, наградихме и най-младите и най-старите баби. Последната родилка за година „уми” ръцете на най-възрастната жена символично с благодарност. Няколко дами бяха организирали забавна сценка с раждане на бебе.
3. **Масленица /Сирни заговезни/ -** съвместихме българските и казашките традиции и отбелязахме „Прошката“ с песни, танци и традиционно изгаряне на голяма сламена кукла „Масленица“ в чест на изпращането на зимата.
4. **Великден** – изложба на писани яйца и рисунки.
5. **1-ви юни** – Ден на детето – аниматор- клоун за децата, моделиране с балони и забавни игри.
6. **„Ден на моряка и рибаря** “ – организира се от 22 г. и се превърна в традиционен празник, през 2022г., се проведе на открита сцена зад читалището с гости от страната и Европа.
7. **Театрална постановка „Рикошетът на Мофей“** на театър Арлекин по проект на Национален фонд „Култура“- „Преоткрий ме“- едногодишен грант в голямата зала на читалището.
8. Традиционно изпращане на лятото и ваканцията с учениците от селото. „**Довиждане ваканция – Здравей училище“**- е празник, който също стана традиционен за нашето Читалище, тази година на 14.09.2022г. организирахме състезание за най- добра рисунка на асфалт, игри и почерпка с торта и плодови сокове.
9. **Ден на казачеството** **14.10.2022г.** Отбелязахме 3 години от откриването на музейната експозиция към читалището, посветена на казачеството и местната история. Датата съвпада и с храмовия празник на църквата и празника беше съпроводен от празнична литургия, песни и споменаване на основателите на селото.
10. **Никулден по стар стил** на 19.12.2021г. На този ден почитаме „Св. Николай Чудотворец“, закрилник на рибари и моряците, празникът се проведе в голямата зала с тържествен концерт на група „Калинка- малинка“ и весели игри за възрастните с тематични награди.
11. **Коледно –новогодишно тържество** с децата на Казашко, което се проведе на 28.12.2022 г. Децата се веселиха с Дядо Мраз и Снежанка, получиха подаръци и лакомства. Групата на Людмила Фердова по пиано представиха няколко коледни песни.
12. **Посрещане на Нова Година** пред Читалището на площада от жители на селото и членове на настоятелството - 31.12.2021 г. Точно в полунощ се извиха български народни хора, имаше и празнична заря.

Откъм управителна дейност се извършиха няколко заседания на Настоятелството и едно отчетно- изборно събрание на всички членове на читалището. Заседанията на Настоятелството се провеждат при наличие на въпроси за решаване. Такова заседание възникна в края на годината поради пенсиониране на дългогодишния секретар на читалището- Катя Димитрова. Тя беше изпратена с подарък и почетна грамота от председателя и Настоятелството. След проведен конкурс за читалищен секретар беше избрана Християна Иванова- дългогодишен деец на читалището, организатор в празниците, водеща на концертите. Отделно тя представи всички нужни документи, включително перспективна стратегия за развитие на читалището.

Народно Читалище „Михаил Шолохов- 1958г.“ се е доказало в годините като стожер на културната дейност и любителското творчество. Ще продължим да работим за развитие на нашата дейност, като сме отворени за предложения и идеи от страна на нашите жители.

20.03.2023г. Председател:

/Анета Критска/